Președintele României, domnul Klaus Iohannis, a semnat decretul de decorare a doamnei Elise Stan și a maestrului Ion Marin.

Astfel, în semn de apreciere pentru rolul important avut la promovarea de noi talente din rândul tinerilor artiști, pentru contribuția avută la descoperirea unor valoroși interpreți de muzică populară, pentru talentul pus în slujba promovării folclorului românesc, prin care a ținut aprinsă flacăra spiritualității românești, a păstrării tradițiilor și a identității ființei naționale Președintele României, domnul Klaus Iohannis, a conferit Ordinul Național **„Pentru Merit”** în grad de **Cavaler**doamnei Elise Stan.

De asemenea, în semn de înaltă apreciere pentru contribuția importantă avută la demararea și dezvoltarea primului program național de integrare socială prin cântec coral din România, precum și pentru promovarea artei muzicale românești în străinătate, Președintele României, domnul Klaus Iohannis, a conferit Ordinul Național **„Pentru Merit”** în grad de **Comandor** maestrului Ion Marin, dirijor și compozitor, director de onoare al Corului Național de Cameră „Madrigal”.

Președintele României, domnul Klaus Iohannis, a semnat decretul de decorare a domnului profesor dr. arhitect Emil Barbu Popescu.

Astfel, în semn de apreciere pentru excepționalul profesionalism dovedit în formarea noilor generații de arhitecți, pentru contribuția avută la promovarea școlii românești de arhitectură atât în țară, cât și în străinătate, pentru lucrările remarcabile înscrise în atlasul arhitecturii mondiale Președintele României, domnul Klaus Iohannis, a conferit Ordinul Național „Steaua României” în grad de Cavaler domnului profesor dr. arhitect Emil Barbu Popescu.

Președintele României, domnul Klaus Iohannis, a semnat decretele de decorare a unor oameni de cultură.

Astfel, în semn de apreciere pentru contribuția importantă avută la promovarea creației literare românești și la dezvoltarea relațiilor culturale dintre România și Confederația Elvețiană, Președintele Klaus Iohannis a conferit Ordinul „Meritul Cultural” în grad de Cavaler, Categoria A – „Literatura” domnului Cătălin Dorian Florescu, scriitor și domnului Marius Daniel Popescu, scriitor.

De asemenea, în semn de apreciere pentru contribuția importantă avută în promovarea artei muzicale românești în străinătate, pentru dezvoltarea relațiilor culturale dintre România și Confederația Elvețiană, Președintele României a conferit Ordinul „Meritul Cultural” în grad de Ofițer, Categoria B – „Muzica”, maestrului Giovanni Bria, pianist și dirijor, fondator al Asociației Muzicale „Musica Spiritualis” din Rüti (cantonul Zürich).

Președintele României, domnul Klaus Iohannis, a semnat decretele de decorare a unor drapele de luptă.

Astfel, în semn de apreciere a faptelor importante săvârșite în timpul îndeplinirii misiunilor militare, pentru rezultatele deosebite obţinute în procesul instruirii şi al pregătirii profesionale, Președintele României a conferit:

* Ordinul „Virtutea Militară” în grad de Cavaler cu însemn de pace, pentru militari Drapelului de Luptă al Batalionului 81 LAROM „Maior Gheorghe Șonțu”, Drapelului de Luptă al Batalionului 83 LAROM „Bogdan I”, Drapelului de Luptă al Batalionului 84 Asigurare Date „Mărăști”;
* Ordinul Naţional „Pentru Merit” în grad de Ofiţer cu însemn de pace, pentru militari, Drapelului de Luptă al Brigăzii 8 LAROM „Alexandru Ioan Cuza”.

De asemenea, în semn de recunoaștere a faptelor importante săvârșite pe timpul îndeplinirii misiunilor militare, pentru rezultatele deosebite obţinute în procesul instruirii şi al pregătirii profesionale, Președintele Klaus Iohannis a conferit Ordinul „Virtutea Militară” în grad de Cavaler cu însemn de pace, pentru militari Drapelului de Luptă al Batalionului 96 LAROM „Mircea Voievod” și Drapelului de Luptă al Batalionului 85 Sprijin Logistic „General Mihail Cerchez”.